TNP โชว์รายได้ 9 เดือนแตะ 1.5 พันลบ. มั่นใจดันทั้งปีโตตามเป้า 15% รับไฮซีซั่น-แผนขยายสาขา
TNP โชว์รายได้ 9 เดือนแตะ 1.5 พันลบ. มั่นใจดันทั้งปีโตตามเป้า 15% รับไฮซีซั่น-แผนขยายสาขา
TNP โชว์รายได้ 9 เดือนแตะ 1.5 พันลบ. มั่นใจดันทั้งปีโตตามเป้า 15% รับไฮซีซั่น-แผนขยายสาขา
5 พ.ย. 2562

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยถึงผลการดำเนินงานประจำงวดไตรมาส 3/2562 บริษัทฯ มีรายได้จากการขายและการให้บริการจำนวน 484.32 ล้านบาท เพิ่มขึ้นจากงวดเดียวกันของปีก่อน 9.94% ขณะที่กำไรขั้นต้นอยู่ที่ 71.39 ล้านบาท เพิ่มขึ้นจากงวดเดียวกันของปีก่อน 14.86% และมีกำไรสุทธิอยู่ที่ 19.39 ล้านบาท เพิ่มขึ้นจากงวดเดียวกันของปีก่อน 24.30% โดยมีอัตรากำไรขั้นต้นเท่ากับ 14.74% อัตรากำไรสุทธิเท่ากับ 3.98%
สำหรับงวด 9 เดือนแรกปี 2562 บริษัทฯ มีรายได้จากการขายและบริการจำนวน 1,449.69 ล้านบาท เพิ่มขึ้นจากงวดเดียวกันของปีก่อน 12.13% เนื่องจากการเพิ่มขึ้นของยอดขายและการขยายสาขาอย่างต่อเนื่องได้ตามเป้าหมายที่วางไว้ สนับสนุนให้กำไรขั้นต้นอยู่ที่ 207.16 ล้านบาท เพิ่มขึ้นจากงวดเดียวกันของปีก่อน 15.65%  และมีกำไรสุทธิอยู่ที่ 56.22 ล้านบาท เพิ่มขึ้นจากงวดเดียวกันของปีก่อน 24.38% โดยกำไรสุทธิเพิ่มขึ้นจากการเพิ่มขึ้นของยอดขายรวมและอัตรากำไรขั้นต้นที่ปรับตัวสูงขึ้น โดยมีอัตรากำไรขั้นต้นเท่ากับ 14.29% อัตรากำไรสุทธิเท่ากับ 3.85%
“ภาพรวมผลงานไตรมาส 3 และงวด 9 เดือนปีนี้ เป็นไปตามแผนงานที่วางไว้ จากการเพิ่มขึ้นของยอดขาย และการขยายสาขาใหม่ ซึ่งธุรกิจค้าปลีกมีอัตรากำไรสูงกว่าธุรกิจค้าส่ง ขณะที่ปลายปีได้อานิสงส์จากนโยบายภาครัฐกระตุ้นเศรษฐกิจและการจับจ่ายใช้สอย รวมทั้ง เข้าสู่ฤดูท่องเที่ยว สนับสนุนให้ TNP ผลงานคึกคักในช่วงโค้งสุดท้ายของปีอย่างแน่นอน” นายธวัชชัย กล่าว
ด้านเภสัชกรหญิง อมร พุฒิพิริยะ รองกรรมการผู้จัดการ เปิดเผยถึง แนวโน้มผลประกอบการไตรมาส 4/2562 คาดจะเป็นไตรมาสที่ดีที่สุดของปี รับไฮซีซั่นธุรกิจ เข้าสู่ฤดูกาลท่องเที่ยวของภาคเหนือ และมีการจับจ่ายใช้สอยสินค้าจากผู้บริโภคอย่างคึกคัก ประกอบกับ โครงการ “ชิมช้อปใช้” เฟส 1 และเฟส 2 ได้เริ่มต้นแล้ว โดยโครงการดังกล่าวเริ่มเข้ามาสนับสนุนผลงานตั้งแต่เดือนตุลาคมเป็นต้นไป ซึ่งร้านธนพิริยะมีสาขาที่เข้าร่วมโครงการ 20 สาขา ประกอบกับแผนการขยายสาขาใหม่อย่างต่อเนื่องอีก จึงมั่นใจเป้าหมายรายได้ทั้งปีจะเติบโตไม่ต่ำกว่า 10-15% จากปีก่อนอยู่ที่ 1,769.17 ล้านบาท
อย่างไรก็ตาม ปัจจุบันธนพิริยะมีสาขารวมกัน 27 สาขา แบ่งเป็น สาขาในจังหวัดเชียงราย 22 สาขา พะเยา 4 สาขา และเชียงใหม่ 1 สาขา เป็นอีกความสำเร็จที่บริษัทฯ ภาคภูมิใจ จากการขยายออกนอกจังหวัดเชียงรายอย่างต่อเนื่อง ขณะที่ แผนการขยายสาขาใหม่ในช่วงที่เหลือของปีนี้ TNP คาดจะเปิดให้ดำเนินการอีก 1 สาขา ในจังหวัดเชียงราย สนับสนุนให้สิ้นปี 2562 มี 28 สาขา และอีก 1 สาขา อยู่ระหว่างเคลียร์พื้นที่เพื่อก่อสร้าง คาดเปิดให้บริการเป็นสาขาที่ 29 ในช่วงต้นปีหน้า และยังมีทำเลใหม่ที่รอขยายเพิ่มเติม โดยพิจารณาถึงศักยภาพและโอกาสในการเติบโต จึงมั่นใจ ภาพรวมธุรกิจปี 2562 ต่อเนื่องไปจนถึงปี 2563 ธนพิริยะจะเติบโตขึ้นอย่างแข็งแกร่ง
“ปีนี้ TNP เดินหน้าขยายอาณาจักร เพื่อสนับสนุนยอดขายและอัตรากำไรที่ดีขึ้น จากปลายปีที่แล้วมี 24 สาขา โดยสาขาใหม่ในปีนี้ทยอยเปิดไปแล้ว 3 สาขา ในช่วงไตรมาส 2 ไตรมาส 3 และต้นไตรมาส 4 โดยมีแผนจะเปิดอีก 1 สาขาในจังหวัดเชียงรายช่วงปลายปี ซึ่งปัจจุบันอยู่ระหว่างก่อสร้าง เพื่อตอกย้ำธุรกิจโชห่วยไทยแท้ที่แข็งแกร่งและเติบโตในยุคปัจจุบัน อีกทั้ง รองรับแผนขยายการเติบโต ก่อนหน้านี้ TNP ได้จัดตั้ง 2 บริษัทย่อย เพื่อโฟกัสตลาดในโซนภาคเหนือที่อยู่นอกจังหวัดเชียงรายอย่างจริงจัง ปัจจุบันอยู่ระหว่างจดทะเบียนจัดตั้งบริษัทฯ และเตรียมเปิดดำเนินการภายในเดือนพฤศจิกายน 2562 นี้ตามแผน” เภสัชกรหญิง อมร กล่าวทิ้งท้าย